11 kunstenaars se werk saam by monument uitgestalUitsonderlike skilderye en kunswerke van plaaslike kunstenaars word tot 16 Desember 2022 by die Voortrekkermonument uitgestal. (Foto: Maroela Media) Uitsonderlike skilderye en kunswerke van plaaslike kunstenaars soos Kobus Möller, Piet Smit, Lucas de Wit en Gerrit Pitout word dié week in die Senotaafsaal by die Voortrekkermonument in Pretoria uitgestal. Wat dit verder so ŉ wonderlike ervaring maak, is dat van die kunstenaars wat self by die uitstalling is sommer so sit en verf terwyl besoekers deurstap. Die skilderye verteenwoordig ŉ verskeidenheid kunsstyle en kunsliefhebbers kan uitsien na onder meer stillewe-, landskap- en natuurskilderye, asook enkele beeldhou- en loodglaswerke. Dit is een van die items op vanjaar se Gelofteweek-program wat tot 16 Desember by die monument aangebied word en besoekers kan die kunsuitstalling elke dag van 08:00 tot 22:00 gratis besigtig. Möller vertel aan Maroela Media dat die kunsbedryf steeds op sy knieë is na die Covid-19-pandemie en dat geleenthede om hul kunswerke uit te stal in die minderheid is. Daarom is dit ŉ welkome geleentheid vir die 11 kunstenaars wat hierdie week hul skilderye kan uitstal. “Ek het nie woorde nie. Ek is stil dankbaar,” sê Möller aan Maroela Media. Die kunsuitstalling is te danke aan Möller en Smit wat inisiatief geneem het om by dr. Danie Langner, besturende direkteur van die Voortrekkermonument, aan te klop. Möller sê die idee was nie om bakhand te staan nie, maar eerder om koppe bymekaar te sit en saam ŉ oplossing te vind. Möller wil in hierdie stadium nie veel verklap nie, maar hy hoop dat dit die eerste van vele kunsuitstallings is wat hier by die Voortrekkermonument aangebied sal word.